30/01/2012 | Administración LocalMunicipal
Bergondo
Secretaría
Modificación de delegacións da Alcaldía na Xunta de Goberno

Por esta Alcaldía emitiuse o Decreto núm.20/2012, de 23 de xaneiro, que transcrito literalmente di: “Logo de ver o Decreto ditado por esta Alcaldía nº 425/2011, de 4 de xullo no que se delegaban, entre outras, as competencias da Alcaldía en materia de contratación administrativa a favor da Xunta de Goberno Local. Visto que con data de 19 de xullo de 2.011, mediante Decreto de Alcaldía procedeuse a avocar a delegación efectuada pola Alcaldía en materia de contratación en relación unicamente á clasificación das proposicións presentadas e que mediante Decreto de Alcaldía 426/2011 de 4 de xullo, precedeuse a delegar a resolución da adxudicación dos contratos menores que se delegan expresamente en cada un dos concelleiros responsables das distintas áreas, segundo a materia da súa competencia. Visto finalmente que con data de 27 de outubro mediante Decreto de Alcaldía nº 703/2011 procedeuse entre outras a delegar a competencia de Alcaldía en materia de subvencións outorgadas en concorrencia competitiva, concretamente a aprobación das Bases reguladoras correspondentes, e o acordo da súa concesión. Co fin de concretar, depurar e organizar as competencias que esta Alcaldía ten delegado a favor da Xunta de Goberno Local, e tendo en conta as competencias que me atribúen os artigos 21.3 e 23 da Lei 7/1985, de 2 de abril, reguladora de bases de réxime local, así como o previsto no artigo 43 do Real Decreto 2568/1986, de 28 de novembro, polo que se aproba o Regulamento sobre Organización, Funcionamento e Réxime Xurídico das Entidades Locais, pola presente RESOLVO: Primeiro: Modificar a delegación de atribucións desta Alcaldía na Xunta de Goberno Local de tal forma que se procede a delegar a favor da Xunta de Goberno Local as seguintes competencias de Alcaldía: - O outorgamento de licenzas, agás que as leis sectoriais o atribúan expresamente ao Pleno, agás as licenzas de obras menores. -Resolución de expedientes de disciplina urbanística, e os expedientes sancionadores correspondentes. - As contratacións de obras, subministro, de servizos, de xestión de servizos públicos, os contratos administrativos especiais, e os contratos privados cando o seu importe non supere o 10% dos recursos ordinarios do presuposto nin, en calquera caso, a contía dos seis millóns de euros, incluídos os de carácter plurianual cando a súa duración non sexa superior a catro anos, sempre que o importe acumulado de todas as súas anualidades non supere nin a porcentaxe indicado, referido ós recursos ordinarios do orzamento do primeiro exercicio, nin a contía sinalada. Exclúese da citada delegación a clasificación das proposicións presentadas e a potestade de efectuar os requirimentos de documentación xustificativa ó licitador que presente a oferta máis vantaxosa ó que fai referencia 151 do Real Decreto Lexislativo 3/2011, de 14 de novembro, polo que se aproba o Texto Refundido da Lei de Contratos do Sector Público. Igualmente exclúese a tramitación e resolución de adxudicación dos contratos menores. Finalmente exclúese a aprobación de facturas correspondentes ás contratacións delegadas na Xunta de Goberno Local excepto as facturas e certificacións correspondentes aos contratos de obras. - A adxudicación de concesións sobre os bens das Entidades Locais e a adquisición de bens inmobles e dereitos suxeitos á lexislación patrimonial cando o seu valor non supere o 10% dos recursos ordinarios do Orzamento nin o importe de tres millóns de euros, así como o alleamento do patrimonio, cando o seu valor non supere a porcentaxe nin a contía indicado. - A competencia da Alcaldía en materia de subvencións outorgadas en concorrencia competitiva, concretamente a aprobación das Bases reguladoras correspondentes, e o acordo da súa concesión. Segundo: O presente Decreto substitúe a todos os anteriores, no que se refire á delegación de competencias da Alcaldía na Xunta de Goberno Local. Terceiro: De conformidade co establecido nos artigos 44 e 114 do ROF, que se proceda a publicar o presente Decreto no Boletín Oficial da Provincia, e que se notifique ó órgano destinatario da delegación; así mesmo, que se de conta ao Pleno da Corporación na seguinte sesión que se celebre con posterioridade á presente delegación.” Bergondo, 23 de xaneiro de 2012. A alcaldesa Alejandra Pérez Máquez